Datum: 9. 4. 2015

Zadeva: Vključitev tujcev v obvezno pokojninsko in invalidsko zavarovanje

S 1. 2. 2015 so se na področju začasnega in občasnega dela dijakov in študentov (t.i. študentskega dela) pričele uporabljati določbe Zakona o spremembah in dopolnitvah Zakona za uravnoteženje javnih financ - ZUJF-C (Uradni list RS, št. 95/14). ZUJF-C določa vključitev posameznikov pri opravljanju začasnega in občasnega dela dijakov in študentov v obvezno pokojninsko in invalidsko zavarovanje, zdravstveno zavarovanje in zavarovanje za poškodbe pri delu in poklicne bolezni.

Posamezniki se pri opravljanju začasnega in občasnega dela dijakov in študentov v skladu z 18. členom Zakona o pokojninskem in invalidskem zavarovanju - ZPIZ-2 (Uradni list RS, št. 96/12, 39/13, 99/13 – ZSVarPre-C, 101/13 – ZIPRS1415, 44/14 – ORZPIZ206, 85/14 – ZUJF-B in 95/14 – ZUJF-C) vključijo v obvezno pokojninsko in invalidsko zavarovanje. Osnova za plačilo prispevkov za zavarovance iz 18. člena ZPIZ-2 je v skladu s 146. členom ZPIZ-2 vsako posamezno plačilo za opravljeno delo oziroma storitev, prejeto na podlagi drugega pravnega razmerja, ki se po zakonu, ki ureja dohodnino, šteje za dohodek. Prispevke za obvezno pokojninsko in invalidsko zavarovanje obračuna in odvede posrednik začasnega in občasnega dela dijakov in študentov ob izplačilu plačila za opravljeno začasno in občasno delo dijakov in študentov.

V primeru obveznega pokojninskega in invalidskega zavarovanja so tuji dijaki in študenti pri opravljanju začasnega in občasnega dela dijakov in študentov z vidika plačevanja prispevkov in vključitve v zavarovanje obravnavani enako kot slovenski dijaki in študenti razen v primeru, če posredniku predložijo potrdilo, da je za njihovo socialno zavarovanje pristojna matična država: obrazec EU A1 (državljani EU, EGP in Švice). Na podlagi vključitve v obvezno pokojninsko in invalidsko zavarovanje pa so tuji dijaki in študenti, ob izpolnitvi zakonsko določenih pogojev, upravičeni tudi do enakega obsega pravic iz tega naslova (npr. pokojninske dobe) kot slovenski dijaki in študenti.

S spoštovanjem,

 dr. Andraž Rangus

 v.d. GENERALNEGA DIREKTORJA